**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Δ΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 14 Νοεμβρίου 2018, ημέρα Τετάρτη και ώρα 11.15΄, στην Αίθουσα «Προέδρου Αθανασίου Κωνστ. Τσαλδάρη» (223)**,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία της Προέδρου αυτής, Χαράς Καφαντάρη, με θέμα ημερήσιας διάταξης: «Ενημέρωση των μελών της Επιτροπής από τον Πρόεδρο και Διευθύνοντα Σύμβουλο της ΔΕΗ ΑΕ. κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με την ανάθεση του έργου «Μελέτη και κατασκευή δύο (2) Αποθετών Αποληπτών επί σιδηροτροχιών μετά των συνεργαζομένων Αναδιπλωτών και ταινιοδρόμων για την Αυλή Λιγνίτη της Μονάδας V ΑΗΣ Πτολεμαΐδας».

Στη συνεδρίαση παρέστησαν ο Υπουργός Περιβάλλοντος και Ενέργειας, κ. Γεώργιος Σταθάκης, καθώς και αρμόδιοι υπηρεσιακοί παράγοντες.

Η Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.: Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Παναγιώτα Δριτσέλη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Μπαλωμενάκης Αντώνιος, Γεωργοπούλου- Σαλτάρη Ευσταθία, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Μπουκώρος Χρήστος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Σαχινίδης Ιωάννης, Βαρδαλής Αθανάσιος, Τάσσος Σταύρος, Συντυχάκης Εμμανουήλ, Κατσίκης Κωνσταντίνος και Αμυράς Γεώργιος.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση της Επιτροπή μας με θέμα ημερήσιας διάταξης την ενημέρωση των μελών της Επιτροπής από τον Πρόεδρο και Διευθύνοντα Σύμβουλο της ΔΕΗ ΑΕ., κ. Εμμανουήλ Παναγιωτάκη, σύμφωνα με το άρθρο 32 παρ. 9 του Κανονισμού της Βουλής, σχετικά με την ανάθεση του έργου «Μελέτη και κατασκευή δύο (2) Αποθετών Αποληπτών επί σιδηροτροχιών μετά των συνεργαζομένων Αναδιπλωτών και ταινιοδρόμων για την Αυλή Λιγνίτη της Μονάδας V ΑΗΣ Πτολεμαΐδας.

Να καλωσορίσουμε τον κ. Εμμανουήλ Παναγιωτάκη, Διευθύνοντα Σύμβουλο της Δ.Ε.Η.., τον κ. Δημήτριο Μετικάνη, Γενικό Διευθυντή Παραγωγής, την κυρία Όλγα Κουρίδου, Γενική Διευθύντρια Ορυχείων, τον κ. Νικόλαο Δουζίνα, Διευθυντή στη Διεύθυνση Μελετών Κατασκευών Θερμοηλεκτρικών Έργων, τον κ. Κωνσταντίνο Αραμπατζή, Διευθυντή Διεύθυνσης Κεντρικής Υποστήριξης Ορυχείων και τον κ. Γεώργιο Μηλιό, Διευθυντή Κλάδου Η/Μ Μελετών.

Το λόγο έχει ο κ. Κωνσταντινόπουλος.

**ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ:** Κυρία Πρόεδρε, θέλω να αναφερθώ σε κάτι που δεν έχει σχέση με το θέμα της ημερήσιας διάταξης. Είχαμε κάνει πριν ένα χρόνο, δεν ξέρω εάν θυμάστε, μία συζήτηση σχετικά με τη ΛΑΡΚΟ. Νομίζω, κύριε Υπουργέ, με αφορμή όλα αυτά που συμβαίνουν και με την παρουσία του Πρόεδρου της ΔΕΗ εδώ, όχι να το συζητήσουμε σήμερα, αλλά να δεσμευτείτε άμεσα για το επόμενο 15ημερο – 20ημερο να επανασυζητήσουμε, θα έλεγα, γι’ αυτό το ζήτημα. Θα σας παρακαλούσα να έχουμε τη δέσμευσή σας για ενημέρωση στην Επιτροπή γι’ αυτό το σημαντικό θέμα. Σας ευχαριστώ πάρα πολύ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Παναγιωτάκης.

**ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ Α.Ε.):** Καλημέρα, κυρία Πρόεδρε, κύριε Υπουργέ και κυρίες και κύριοι Βουλευτές. Ευχαριστούμε πολύ για την ευκαιρία που μας δίνετε στα πλαίσια του ελέγχου, να εκθέσουμε τις απόψεις μας για ένα τόσο σημαντικό έργο, όπως είναι η Πτολεμαΐδα V. Το έργο, το οποίο εξετάζουμε, μετά από απόφαση του Διοικητικού Συμβουλίου για να κατασκευαστεί είναι μέρος της τροφοδοσίας λιγνίτη της Πτολεμαΐδας V.

Η Πτολεμαΐδα V είναι ίσως το μεγαλύτερο έργο αναπτυξιακό των τελευταίων ετών στη χώρα, ασχέτως αν δεν έχει τύχει της δημοσιότητας που έχουν τύχει άλλα έργα, δεδομένου ότι ο λιγνίτης και τα στερεά καύσιμα είναι υπό περιορισμό στα πλαίσια των ευρωπαϊκών πολιτικών.

Ας μου επιτραπεί να σας προτρέψω, με πρώτη ευκαιρία, να επισκεφτείτε το έργο που κατασκευάζεται τώρα, όπως κατασκευάζεται -οι τοπικοί Βουλευτές φυσικά το ξέρουν πολύ καλά- για να δείτε το πόσο σημαντικό, πόσο πολύπλοκο και θα μου επιτρέψετε να πω και πόσο μεγαλειώδες είναι αυτό το έργο, στο οποίο ήδη αυτή τη στιγμή απασχολούνται πάνω από 1.000 εργαζόμενοι και μονίμως θα απασχολούνται πολλές εκατοντάδες.

Όπως θα είδατε στο ενημερωτικό σημείωμα αυτές οι κατασκευές, οι οποίες ανατίθενται σήμερα είναι μέρος της τροφοδοσίας λιγνίτη του έργου. Η πρώτη απόφαση του Διοικητικού Συμβουλίου που έδωσε εντολή στις υπηρεσίες να προετοιμάσουν το έργο αυτό το συγκεκριμένο ήταν από το 2009. Οι υπηρεσίες δούλεψαν, μελέτησαν, συντονίστηκαν με την όλη πρόοδο του έργου και το 2017 έκαναν την πρώτη προκήρυξη το Νοέμβριο και στη συνέχεια μέχρι 15/3/2018, μετά και από το διάλογο και με τις απαιτήσεις, τα αιτήματα των υποψηφίων κατασκευαστών η τελευταία προθεσμία ήταν 15 Μαρτίου του 2018. Ο προϋπολογισμός του συγκεκριμένου έργου είναι 20 εκατομμύρια. Έλαβαν μέρος οι μεγαλύτεροι κατασκευαστές στον κόσμο για τα συγκεκριμένα έργα. Τελικά ως είθισται και αυτό είναι μία εμπειρία που πρέπει να μεταφέρεται και στη Βουλή, επιδίδονται σε έναν αγώνα αλληλοαποκλεισμών, με ενστάσεις όλων εναντίον όλων, τις οποίες όμως η υπηρεσία είναι υποχρεωμένη να εξετάσει σε βάθος και με υπευθυνότητα, προκειμένου να καταλήξει στην τελική της εισήγηση.

Τελικά με όλες αυτές τις διαδικασίες και αφού εξέτασε και τα νομιμοποιητικά έγγραφα και προέβη στην τεχνική αξιολόγηση, είδε την επάρκεια και το σύμφωνο με τις τεχνικές προδιαγραφές των προσφορών, διαπίστωσε την τεχνική ικανότητα των προσφερόντων και αξιολόγησε από όλες τις πλευρές τις προσφορές, κατέληξε στον μειοδότη που είναι η ΤΕΡΝΑ, αντί ύψους 21.700.000 €. Η ΤΕΡΝΑ υπερίσχυσε γιατί είχε ολοκληρωμένη χρηματοδοτική πρόταση του έργου, η οποία αξιολογήθηκε έναντι της ΙΝΤΡΑΚΑΤ, η οποία είχε μεν κατ’ αρχάς δώσει μικρότερη προσφορά με 21.496.000 €, αλλά δεν είχε χρηματοδοτική προσφορά, οπότε τελικά η προσφορά της ΤΕΡΝΑ κρίθηκε ότι ήταν πιο συμφέρουσα για την επιχείρηση.

Με αυτά τα κριτήρια το Δ.Σ. αποφάσισε ομόφωνα το Σεπτέμβριο την κατακύρωση του έργου στην ΤΕΡΝΑ και τώρα αυτό τίθεται ενώπιον της Επιτροπής της Βουλής προς κρίση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστώ πολύ. Η διαδικασία είναι οι βουλευτές που έχουν γραφτεί να κάνουν ερωτήματα. Κύριε Πρόεδρε, εμείς επισκεφτήκαμε με την Επιτροπή Περιβάλλοντος πέρυσι την ΠΤΟΛΕΜΑΪΔΑ V και όσοι βουλευτές ήμασταν εκεί έχουμε μια εικόνα για το έργο.

**ΕΜΜΑΝΟΥΛΗ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ):** Επαληθεύεται αυτό που είπα ότι πρόκειται για μεγάλο έργο;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Φυσικά. Θα ήθελα να πω δύο πράγματα. Πέντε λεπτά μια τοποθέτηση και ερωτήματα, επειδή έχουμε, όπως καταλαβαίνετε και τη διαδικασία στην Ολομέλεια για το Σύνταγμα και είναι η πρώτη Ολομέλεια σήμερα, ας είμαστε λίγο πιο συνοπτικοί και περιεκτικοί. Θα παρακαλούσα, γνωρίζετε ότι η λογοκρισία ποτέ δεν υπάρχει σε αυτήν την Επιτροπή και ούτε πρόθεση τέτοια, να είμαστε στο θέμα, διότι απ’ ότι είναι στη γνώση μου τέλος του μήνα θα υπάρχει και επίκαιρη επερώτηση συνολικά του θέματος της ΔΕΗ, οπότε ας περιοριστούμε στο εν λόγω ζήτημα σήμερα που εξετάζουμε και παράλληλα θα ξεκινήσει και η Ολομέλεια.

**ΚΩΝΣΤΑΝΤΙΝΟΣ ΣΚΡΕΚΑΣ**: Θα είμαι σύντομος γιατί πραγματικά κύριε Υπουργέ και κύριε Πρόεδρε και αγαπητά στελέχη της ΔΕΗ συζητάμε το θέμα της αναθεώρησης του Συντάγματος και συμπίπτει η σημερινή συνεδρίαση της Επιτροπής Παραγωγής και Εμπορίου με τη συνεδρίαση της Ολομέλειας. Έχουμε πει πάρα πολλά πράγματα. Θεωρώ, κύριε Υπουργέ, ότι θα πρέπει να γίνει μια ενημέρωση κάποια στιγμή συνολικά για το που πάει η ΔΕΗ και το τι πρέπει να γίνει με τη ΔΕΗ. Εγώ έχω μπροστά μου, χθες το βράδυ εκτύπωσα το νέο εθνικό σχέδιο για την ενέργεια και το κλίμα, το οποίο εσείς έχετε βγάλει στη διαβούλευση και θα το συζητήσουμε. Έχει πολλά στοιχεία με τα οποία συμφωνούμε, έχει κάποια στοιχεία που χρειάζονται συζήτηση και προκαλούν τον προβληματισμό. Ένα από τα βασικά στοιχεία που προκαλεί προβληματισμό είναι η αναφορά που έχει μέσα το εθνικό σχέδιο για τη μείωση της ηλεκτροπαραγωγής από λιγνίτη από το 33%, όπως λέει το σχέδιό σας, περίπου ανάλογα τη χρονιά βέβαια περίπου στο 17% μέχρι το 2030, δηλαδή μια μείωση κατά 50% της ηλεκτροπαραγωγής από λιγνίτη. Με την παραδοχή λοιπόν και την ελπίδα όλων γρήγορα το νέο εργοστάσιο, η παραγωγική μονάδα της Πτολεμαΐδα V να μπει στο σύστημα, τίθενται κάποια ερωτήματα για το τι θα γίνει, για παράδειγμα με το Αμύνταιο, γιατί το Αμύνταιο, όπως ξέρετε είναι μια μονάδα που τέλεσε καθεστώς λειτουργίας περιορισμένων ωρών και είναι αναγκαίο για την περιοχή. Το ζητάει πολύ η τοπική κοινωνία, το ζητάει η ίδια η ΔΕΗ, βλέπω και παρακολουθώ ότι βγαίνουν νέες εργολαβίες για παροχή λιγνίτη, πρώτης ύλης δηλαδή, αλλά δεν ξέρουμε τελικά αν το εργοστάσιο αυτό θα λειτουργεί από 1.1.2019 και μετά. Είναι ένα πράγμα, το οποίο θέλουμε να απαντήσετε σήμερα και εσείς κύριε Υπουργέ και ο Πρόεδρος και Διευθύνων Σύμβουλος της ΔΕΗ. Τι θα γίνει με το εργοστάσιο του Αμυνταίου; Θα λειτουργεί από 1.1.2019 και αν ναι για πόσο χρονικό διάστημα και ποιο είναι γενικότερα το μέλλον αυτού του εργοστασίου, αυτής της μονάδας;

Ελπίζουμε πολύ σύντομα και πολύ γρήγορα η Πτολεμαΐδα V να μπει στο σύστημα και να λειτουργεί και να βοηθήσει και τη ΔΕΗ και το ενεργειακό σύστημα της Ελλάδας, άρα δεν τίθενται κάποια συζήτηση επί του συγκεκριμένου θέματος, της Πτολεμαΐδας V. Το δεύτερο αφορά και θα ήθελα να το σχολιάσετε την αποεπένδυση των λιγνιτικών μονάδων που η κυβέρνησή σας έχει προχωρήσει. Ήταν αρχικά οι δεσμευτικές προσφορές να κατατεθούν τον Οκτώβριο, πήραν παράταση το Νοέμβριο, πήραν παράταση για το Δεκέμβριο. Τελικά, υπάρχει ενδιαφέρον;

Αν ω μη γένοιτο δεν προχωρήσει αυτή η αποεπένδυση, ποια είναι τα επόμενα βήματα της κυβέρνησης, τι πρόκειται να κάνει και τι επιπτώσεις θα έχουν αυτά τα βήματα στη Δ.Ε.Η.;

Αυτό είναι κάτι που δεν μπορούμε να περιμένουμε την επόμενη μέρα για να λύσουμε ένα πρόβλημα που από πριν βλέπουμε, ότι πολύ πιθανότατα θα υπάρξει. Δηλαδή, η πρόνοια, το να προνοεί κάποιος είναι καλύτερο από το να θεραπεύει νομίζω.

Το τρίτο και σημαντικότερο, όπου εκεί θα ήθελα και τη βοήθεια του Προέδρου και Διευθύνοντα Συμβούλου της Δ.Ε.Η. να απαντήσει πολύ σύντομα, γιατί είναι πολλά τα θέματα, τα οποία μπορούμε να πούμε, αλλά έχω επικεντρωθεί σε αυτά τα τρία και νομίζω ότι οι υπόλοιποι συνάδελφοι θα συμπληρώσουν και τα υπόλοιπα, είναι το εξής.

Κύριε Πρόεδρε και Διευθύνοντα Σύμβουλε της Δ.Ε.Η., ολοκληρώθηκε το τρίτο τρίμηνο, το οικονομικό τρίμηνο του 2018 τέλος Σεπτεμβρίου, έχει περάσει και άλλος ένας μήνας, άρα έχουν λογιστικοποιηθεί και σύμφωνα με τη φορολογική νομοθεσία και οι εγγραφές που αναφέρονται στο τρίμηνο που έληξε στις 30 Σεπτεμβρίου. Δυστυχώς, οι εκτιμήσεις που έχουμε κάνει δείχνουν ότι τα οικονομικά αποτελέσματα της Δ.Ε.Η. θα είναι πάρα πολύ άσχημα το τρίτο τρίμηνο. Τι εννοώ πολύ άσχημα;

Εκτιμούμε ότι το EBITDA σχεδόν θα μηδενιστεί, ενώ θα παρουσιάσει σημαντικές ζημιές το τρίτο τρίμηνο, οι οποίες μπορεί να ξεπεράσουν και τα 100 εκατομμύρια ευρώ, ενώ σε επίπεδο έτους, εάν συνεχιστούν έτσι, περίπου, οι τιμές των ρύπων και γενικά η λειτουργία της εταιρίας, έτσι όπως πηγαίνει σήμερα, τα ΝΟΜΕ που έχει υποχρεώσει το κράτος στη Δ.Ε.Η. να πουλάει κάτω του κόστους ρεύματος και να το παίρνουν ιδιώτες είτε να το πουλάνε στο εξωτερικό εξάγοντάς το είτε να προσπαθούν να ανταγωνιστούν τη Δ.Ε.Η. και να φέρουν τους καλύτερους πελάτες, όλα αυτά θα οδηγήσουν σε οικονομικά αποτελέσματα τέλος χρόνου, όπου η Δ.Ε.Η. θα ξεπεράσει τα 300 εκατ. ζημιές, κατά τις δικές μας εκτιμήσεις, επαναλαμβάνω, χωρίς να ξέρουμε βέβαια αυτά που γνωρίζετε εσείς από μέσα. Το ερώτημα, λοιπόν, είναι το εξής.

Είναι πραγματικότητα, ότι τα αποτελέσματα του τρίτου τριμήνου είναι τόσο άσχημα και τι σημαίνει να έχει ζημιές η Δ.Ε.Η. πάνω από 200 εκατ. τέλος χρόνου και λειτουργικό περιθώριο κέρδους EBITDA, δηλαδή, περιθώριο κέρδους προ φόρων τόκων αποσβέσεων να είναι κοντά στο 0; Τι σημαίνει αυτό για τη βιωσιμότητα της εταιρείας; Μια εταιρεία θεωρείται «ζόμπι» στη διεθνή βιβλιογραφία όταν το EBITDA προς το καθαρό χρέος ξεπεράσει τις 7 φορές.

Εδώ θα χρειαστούν 20 και 30 φορές το EBITDA για να καλυφθεί το καθαρό χρέος της εταιρίας που σημαίνει ότι σύμφωνα με τη διεθνή πρακτική αυτός είναι ένας δείκτης που δείχνει ότι μια εταιρεία πια έχει περάσει στο στάδιο της μη βιωσιμότητας.

Επειδή, λοιπόν, κατά την άποψη της Ν.Δ. εθνική στρατηγική, ενεργειακός κλάδος και οικονομική ανάπτυξη δεν μπορούν να υπάρξουν στην Ελλάδα χωρίς μια ισχυρή Δ.Ε.Η. παρακαλούμε να μας πείτε τι προτίθεστε να κάνετε, εάν αυτά, τα οποία λέω ισχύουν όσον αφορά τα οικονομικά αποτελέσματα και εσείς ως Διοίκηση και ο Υπουργός ως πολιτική διακυβέρνηση για να διασφαλίσουμε το βασικό πυλώνα ενεργειακής ασφάλειας και ευστάθειας της χώρας μας; Να ζητήσω το συντομότερο εντός των επόμενων δέκα - είκοσι ημερών να ανακοινώσετε και επισήμως ως εταιρία - συνήθως το κάνετε τις πρώτες μέρες του Δεκεμβρίου από ότι είδα ιστορικά - τα αποτελέσματα του 9μήνου.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Το λόγο έχει ο κ. Αντωνιάδης.

**ΙΩΑΝΝΗΣ ΑΝΤΩΝΙΑΔΗΣ**: Κυρία Πρόεδρε, εγώ θα είμαι σύντομος και τηλεγραφικός.

Μένουμε στην ενεργειακή περιοχή. Κύριε Υπουργέ, σχετικά με το θέμα του ΑΙΣ ΑΜΥΝΤΑΙΟΥ επί τρία χρόνια γνωρίζατε ότι υπάρχει αυτή η παράταση των 17.500. Καταρχάς, αυτό τελειώνει σε πέντε μέρες και όχι 1.1.2019 και επί τρία χρόνια τα Υπουργεία και με όλες τις ηγεσίες σέρνονταν. Υπάρχει μια επιπόλαιη, ανίκανη, πρόχειρη προσέγγιση του θέματος;

Φτάσαμε τώρα σε οριακό σημείο. Εικάζω ότι θα σηκώσετε τη σημαία του αντάρτικου, εξαντλώντας νομικές προθεσμίες και τερτίπια και καλά θα κάνετε, η τοπική κοινωνία θέλει να εξακολουθεί να λειτουργεί και για θέσεις εργασίας και για τη τηλεθέρμανση και για την επάρκεια ηλεκτρισμού και γενικά φέρνει προστιθέμενη αξία.

Θα γίνω πιο συγκεκριμένος. Δεν ρωτάμε εάν από 1.1.2019 θα λειτουργεί. Στο επόμενο 3μηνο ή 4μηνο, θα προβείτε σε κάποια συγκεκριμένη πρωτοβουλία με μια προκήρυξη για να δούμε, εάν θα το λειτουργήσει η ΔΕΗ, αν θα υπάρξει συνεργασία ιδιώτη με ΔΕΗ, αν θα είναι μόνο ο ιδιώτης; Αναφέρομαι στην περιβαλλοντική αναβάθμιση και στον μηχανολογικό εξοπλισμό, στον εκσυγχρονισμό. Αν δεν υπάρξει κάτι τέτοιο στους επόμενους μήνες, σημαίνει τότε ότι επαληθεύονται οι φήμες ότι θέλετε να απαλλαγείτε από αυτό το συγκεκριμένο πρόβλημα και να το μεταθέσετε στην επόμενη Κυβέρνηση. Άρα, η ερώτηση είναι τι συγκεκριμένο θα κάνετε τους επόμενους 3 - 4 μήνες, ειδάλλως δεν υπάρχει τίποτα άλλο.

Σχετικά με τους Αναργύρους, φημολογείται ότι θα φέρετε μια τροπολογία. Αυτό το θέμα σέρνεται για 4 χρόνια. Είναι αλήθεια ότι τις επόμενες μέρες θα υπάρχει τροπολογία για την ψήφιση της απαλλοτρίωσης;

Σχετικά με τα βαλτόνερα, μπορείτε να πάρετε μια πολιτική απόφαση για να απαλλάξετε από τους δικαστικούς αγώνες τους κατοίκους; Έτσι κι αλλιώς, δεν προλαβαίνετε να βάλετε χρήματα στην υπόθεση, θα τα βάλει η επόμενη Κυβέρνηση. Σας ζητάμε να πάρετε την πολιτική απόφαση.

Άφησα για τελευταίο ένα μείζον θέμα, το θέμα της Αχλάδας. Εκεί υπάρχει ιδιώτης, αλλά αυτό που γίνεται εκεί είναι πρωτόγνωρο. Μόνο στην Αχλάδα της Φλώρινας και στη Λατινική Αμερική γίνονται αυτά. Όποτε υπήρχαν μετεγκαταστάσεις, όλο το χωριό ή θα έφευγε ή θα έμενε. Το σπάσαμε σε 3 μέρη, στις 5/12 εκδικάζεται μία από τις τρεις απαλλοτριώσεις, οπότε ο ιδιώτης θα πάρει το φιλέτο και όταν τελειώσει, μπορεί να σηκωθεί να φύγει. Υπάρχει κάποια εγγύηση, εάν πτωχεύσει και φύγει ο ιδιώτης; Ζητάμε από την Πολιτεία, όχι να αναλάβει η ΔΕΗ ή η Πολιτεία, αλλά να είναι εγγυητής ισονομίας και ισοπολιτείας. Δηλαδή, οι πολίτες δικαιούνται να έχουν μια δίκαιη αντιμετώπιση. Θα μπει κάποιος εγγυητής; Επιβλέπει κάποιος αυτά τα οποία γίνονται;

**ΧΑΡΑ ΚΑΦΑΝΤΑΡΗ (Πρόεδρος της Επιτροπής) :** Το λόγο έχει ο κ. Αρβανιτίδης.

**ΓΕΩΡΓΙΟΣ ΑΡΒΑΝΙΤΙΔΗΣ :** Κύριε Υπουργέ, βλέπω ότι τους επόμενους μήνες θα είστε εντελώς στην επικαιρότητα με όλα τα θέματα ανοικτά. Έχουμε μπροστά μας την ανακοίνωση της επίκαιρης επερώτησης, έχουμε το ζήτημα του εθνικού σχεδίου για την ενέργεια και το κλίμα, ΔΕΠΑ, SHELL, ΕΛΠΕ, ΔΕΗ, όλα και τα νομοσχέδιο, το οποίο έχετε ανακοινώσει, το νομοσχέδιο «σκούπα» ρυθμίσεων για τα ενεργειακά θέματα. Τουλάχιστον, δεν θα πλήξετε, θα είστε στην επικαιρότητα όλο αυτό το διάστημα.

Καλωσορίζω τα στελέχη της ΔΕΗ, εδώ στην Επιτροπή. Θα κάνω 3 – 4 ερωτήματα. Πρώτον, πορεία αποεπένδυσης. Έχουν ζητηθεί παρατάσεις από τους συμμετέχοντες; Σε ποιο σημείο βρισκόμαστε; Υπάρχει ενδεχόμενο να τροποποιηθεί ουσιωδώς η διαδικασία, ώστε να έχουμε και ενίσχυση του πακέτου, το οποίο αυτή τη στιγμή βρίσκεται στη διαδικασία; Στις 20 Απριλίου, όταν είχαμε κάνει συνεδρίαση στην Επιτροπή, είχα βάλει το εξής ερώτημα. Αν μέσα στους 6 επόμενους μήνες δεν ολοκληρωθεί το σχέδιό σας, ποιος θα ευθύνεται; Θα υπάρχουν πολιτικές ευθύνες αποτυχίας ή θα τρέχουμε πάλι στο παρά πέντε να πουλήσουμε κι άλλα περιουσιακά στοιχεία της ΔΕΗ; Υπάρχει plan B; Αυτά είναι ερωτήματα, λοιπόν, τα οποία σέρνονται. Βλέπουν το φως της δημοσιότητας διάφορες προσπάθειες των δημοσιογράφων, αλλά δεν υπάρχουν απαντήσεις.

Τι γίνεται με τα αντισταθμιστικά στις τοπικές κοινωνίες; Το είχατε κάνει σημαία και τα σχέδια μετάβασης των λιγνιτικών περιοχών της χώρας σε μια νέα ενεργειακή εποχή. Παίρνουν και αυτά παράταση μαζί με το διαγωνισμό; Τι σκέπτεσθε να κάνετε;

Σχετικά με το Αμύνταιο, ποιο θα είναι το καθεστώς λειτουργίας μετά τις 19.11.2018; Ποιος θα κάνει τις αναγκαίες περιβαλλοντικές αναβαθμίσεις; Όλες αυτές οι καθυστερήσεις και το θολό τοπίο διαμορφώνουν ευθύνες για τη χώρα, κυρώσεις για τη ΔΕΗ και για τα στελέχη της;

Θα ήθελα και μια απάντηση σχετικά με την απαλλοτρίωση στο δημοτικό διαμέρισμα Αγίων Αναργύρων, καθώς έχει γίνει μια κύρωση πριν από ενάμιση χρόνο, αλλά δεν υπάρχουν απαντήσεις.

Κύριε Υπουργέ, το να μοχλεύεις την κατάσταση είναι μια στάση, έχετε έργο να κάνετε. Τα αποτελέσματα είναι το ζήτημα και για αποτελέσματα μιλάμε και οφείλετε να δώσετε απαντήσεις, ποια είναι τα χρονοδιαγράμματα, τι πιστεύετε ότι έχει γίνει μέχρι τώρα και πού οδηγούμαστε; Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Δημητριάδης.

**ΔΗΜΗΤΡΙΟΣ ΔΗΜΗΤΡΙΑΔΗΣ:** Ευχαριστώ, κυρία Πρόεδρε. Η παρουσία του Δ.Σ. της Δ.Ε.Η. εδώ, σημαίνει ότι η Δ.Ε.Η. είναι δημόσια, κάτι το οποίο, δεν ήταν αυτονόητο τα προηγούμενα χρόνια. Είναι κάτι, για το οποίο, η κυβέρνηση μας αγωνίστηκε και το επέτυχε, κόντρα σε όλο αυτό το πανηγύρι της απαξίωσης, της απομείωσης της αξίας, αλλά και της μεταφοράς του πλούτου από τους πολλούς στους λίγους που στήθηκε το προηγούμενο διάστημα.

Ειλικρινά, μου κάνει εντύπωση το να ερωτούν συνάδελφοι της αντιπολίτευσης για το Αμύνταιο ή για την Αχλάδα. Δηλαδή, αυτοί που την προηγούμενη δεκαετία εμπέδωσαν τη συγκεκριμένη πολιτική, όπου προέβλεπε το λουκέτο σε τρεις μεγάλους ΑΗΣ, δηλαδή, στον ΑΗΣ Πτολεμαΐδας, που ήδη έχει κλείσει, στον ΑΗΣ Αμύνταιου και στον ΑΗΣ Καρδιάς, με ό,τι συνεπάγεται αυτό και στη λιγνιτική παραγωγή, οι ίδιοι ρωτούν υποκριτικά τώρα που έχει λήξει ο χρόνος για το Αμύνταιο και για την Καρδιά, τι θα γίνει με αυτούς τους ΑΗΣ, τους οποίους, οι ίδιοι νομοθετικά φρόντισαν να τους κλείσουν.

Πράγματι, εμείς, αντιλαμβανόμενοι το βάρος αυτής της κατάστασης και ανταποκρινόμενοι στην ευθύνη που απορρέει από μια ισχυρή, δημόσια και δυναμική οικονομικά επιχείρηση, τη Δημόσια Επιχείρηση Ηλεκτρισμού, θα βρούμε λύσεις που αφορούν και το Αμύνταιο και ενδεχομένως και την Καρδιά.

Όσον αφορά το συγκεκριμένο ζήτημα για την Πτολεμαΐδα V, θα έλεγα ότι θα έπρεπε να είχε ξεκινήσει πολύ νωρίτερα και αυτοί που μιλούν για τα λουκέτα στον ΑΗΣ Αμύνταιου και Καρδιάς, δε φρόντισαν να ξεκινήσει νωρίτερα η Πτολεμαΐδα V. Το έργο αυτό αδειοδοτήθηκε και ξεκίνησε με τη διακυβέρνηση τη δική μας, ήταν πολιτική μας στόχευση αυτή και τα καταφέραμε σε μια ιδιαίτερα δύσκολη περίοδο και για τη χώρα, αλλά και για την ίδια τη Δ.Ε.Η.. Είναι μια εμβληματική επένδυση, διότι, είναι μια επένδυση 1,4 δισεκατομμυρίων σε μια περίοδο που τέτοιες επενδύσεις λείπουν από τη χώρα μας και είναι χρήσιμη. Ταυτόχρονα, είναι αυτή η επένδυση που θα δώσει το συγκριτικό πλεονέκτημα στη Δημόσια Επιχείρηση Ηλεκτρισμού στον μελλοντικό ανταγωνισμό που θα ισχύει από το 2020 και μετά, όπου θα υπάρχει ένα περιβάλλον ευρωπαϊκών κανόνων ανταγωνισμού.

Η Δ.Ε.Η. διαθέτοντας εν ενεργεία την Πτολεμαΐδα V θα έχει ένα πολύ σημαντικό συγκριτικό πλεονέκτημα στο ζήτημα του λιγνίτη και ως εκ τούτου, είναι ιδιαίτερα θετικό γεγονός ότι ολοκληρώνονται και τα συνοδά έργα με αυτή τη σημερινή έγκριση από εμάς, για την αυλή λιγνίτη στην Πτολεμαΐδα V, ώστε το έργο έγκαιρα να μπει, να ολοκληρωθεί και να λειτουργήσει, ώστε να προσδώσει στη Δημόσια Επιχείρηση Ηλεκτρισμού εκείνα τα συντηρητικά και οικονομικά πλεονεκτήματα που μπορεί να της προσδώσει από το 2020 και μετά, ώστε στην περίοδο του συγκεκριμένου ευρωπαϊκού ανταγωνισμού και του ενοποιημένου ευρωπαϊκού ανταγωνισμού, να μπορέσει να έχει όλα εκείνα τα οικονομικά αποτελέσματα που θα την αναδείξουν και θα τη βγάλουν από το κάδρο της εξωστρέφειας στην εσωστρέφεια. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Το λόγο έχει ο κ. Βαρδαλής.

**ΑΘΑΝΑΣΙΟΣ ΒΑΡΔΑΛΗΣ:** Ευχαριστώ, κυρία Πρόεδρε. Θα ήθελα να θέσω ένα ζήτημα που αφορά το ίδιο το έργο. Υπάρχουν σοβαρές ανησυχίες των κατοίκων της περιοχής, ιδιαίτερα των χωριών Αγίας Παρασκευής και Δερμίου, γιατί υπάρχει ένα προηγούμενο στην κατασκευή ανάλογων έργων. Είχαμε την κατασκευή του έργου περίπου 15 χλμ. του ΑΗΣ Αγίου Δημητρίου με τη σύνδεσή του με το νότιο πεδίο, το οποίο, οι περιβαλλοντικές μελέτες προέβλεπαν κλειστού τύπου ταινιοδρόμους, δηλαδή, σωληνωτούς και στην πορεία αυτές οι προδιαγραφές άλλαξαν.

Όλοι γνωρίζουμε ότι ένα ανοικτού τύπου και υπερυψωμένο. Το ίδιο το Τ.Ε.Ε., του οποίου την ανακοίνωση έχω εδώ, αναφέρομαι στο 2014, έλεγε ότι οι επιπτώσεις στο περιβάλλον θα είναι πάρα πολλές. Ποια είναι η ανησυχία των κατοίκων; Τι έργο πρόκειται να γίνει εδώ; Ανοιχτού τύπου ή κλειστού τύπου ταινιόδρομοι για να μεταφέρουν το λιγνίτη ή την τέφρα στη Μονάδα V; Δεν είναι απλό ζήτημα, εναγωνίως ζητούν απάντηση σ' αυτό το ερώτημα, για να ξέρουν πώς θα αντιμετωπίσουν το πρόβλημα. Τέτοιου είδους διάλογος με τους κατοίκους της περιοχής και τους μαζικούς τους φορείς δεν έχει γίνει για να λυθεί αυτό το ζήτημα, μέχρι σήμερα που συζητάμε. Θα ήθελα, επίσης, να σχολιάσω, με βάση την εξέλιξη της συζήτησης, ένα - δύο πράγματα.

Εκφράστηκε μια αγωνία για την πορεία της αποεπένδυσης. Για όσους δυσκολεύονται να καταλάβουν περί τίνος πρόκειται, μιλάμε για την πώληση των λιγνιτικών μονάδων της Δ.Ε.Η.. Κύριε Υπουργέ, βλέπετε ότι σας κάνουμε κριτική από τη σκοπιά της προώθησης αυτής της πολιτικής της ιδιωτικοποίησης. Τώρα βρισκόμαστε στο 2008, δεν βρισκόμαστε στην αρχή μιας προσπάθειας ιδιωτικοποίησης της ενέργειας γενικώς, τώρα έχουμε αποτελέσματα και τα αποτελέσματα είναι γνωστά.

Σε λίγο, με πρόσχημα τα περιβαλλοντικά τέλη - τουλάχιστον αφήσατε να εννοηθεί, φαίνεται ότι είναι σίγουρο - θα προχωρήσουμε και σε άλλες αυξήσεις στα τιμολόγια της Δ.Ε.Η., παρά το ότι τα τελευταία χρόνια από τότε που άρχισε η ιδιωτικοποίηση της Δ.Ε.Η., της ενέργειας συνολικά, οι αυξήσεις έχουν ξεπεράσει το 100%, εάν θυμάμαι καλά είναι κοντά στο 145%, όλα τα χρόνια, από τότε που ξεκίνησε η ιδιωτικοποίηση, όχι μόνο τα τρία τελευταία.

Δεν είναι μόνο αυτές οι επιπτώσεις, οι εργαζόμενοι στη Δ.Ε.Η. από 36.000 έμειναν σχεδόν οι μισοί, γύρω στις 18.000 και αυτοί με πετσοκομμένους μισθούς και μεροκάματα, με ελαστικές σχέσεις εργασίας. Βέβαια, από αυτή την κατάσταση δεν έχασαν μόνο οι εργαζόμενοι, ο λαός της περιοχής, δεν αυξήθηκε μόνο η ανεργία, κάποιοι κέρδισαν από αυτή την ιστορία, κέρδισαν οι επιχειρηματικοί όμιλοι, που δραστηριοποιούνται στον τομέα της ενέργειας. Άλλωστε και η Δ.Ε.Η. είναι Α.Ε., λειτουργεί με βάση το κόστος - όφελος, για τα κέρδη της ενδιαφέρεται και τα κέρδη δεν πέφτουν από τον ουρανό, βγαίνουν είτε από τους εργαζόμενους, είτε από το λαό που θα χρυσοπληρώνει την ενέργεια. Όπως είπα, είμαστε στο 2018, τη στιγμή που αυξάνεται η παραγωγικότητας της ενέργειας, να υπάρχει ενεργειακή φτώχεια και καθημερινά να πληθαίνουν οι περιπτώσεις, που κόβεται σε λαϊκά νοικοκυριά το ρεύμα. Αυτή είναι η κατάσταση. Σας ευχαριστώ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Αποστόλου Ευάγγελος, Βράντζα Παναγιώτα, Γκαρά Αναστασία, Δημητριάδης Δημήτριος, Δρίτσας Θεόδωρος, Ζεϊμπέκ Χουσεΐν, Θεοπεφτάτου Αφροδίτη, Θεοφύλακτος Ιωάννης, Παναγιώτα Δριτσέλη, Καματερός Ηλίας, Καραγιάννης Ιωάννης, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Μπαλωμενάκης Αντώνιος, Γεωργοπούλου- Σαλτάρη Ευσταθία, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σέλτσας Κωνσταντίνος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Δήμας Χρίστος, Κατσανιώτης Ανδρέας, Μπουκώρος Χρήστος, Πλακιωτάκης Ιωάννης, Σκρέκας Κωνσταντίνος, Αρβανιτίδης Γεώργιος, Καρράς Γεώργιος-Δημήτριος, Κωνσταντινόπουλος Οδυσσέας, Τζελέπης Μιχαήλ, Παναγιώταρος Ηλίας, Σαχινίδης Ιωάννης, Βαρδαλής Αθανάσιος, Τάσσος Σταύρος, Συντυχάκης Εμμανουήλ, Κατσίκης Κωνσταντίνος, Αμυράς Γεώργιος και Γεωργιάδης Μάριος.

**ΧΑΡΑ ΚΑΦΑΝΤΑΡΗ ( Πρόεδρος της Επιτροπής):** Το λόγο έχει ο κ. Κατσίκης.

**ΚΩΝΣΤΑΝΤΙΝΟΣ ΚΑΤΣΙΚΗΣ:** Ευχαριστώ για την παρουσία τους τον κ. Υπουργό, τον κ. Παναγιωτάκη και όλους τους εκλεκτούς προσκεκλημένους, στελέχη της Δ.Ε.Η. και για την ενημέρωση που είχαμε.

Θα μου επιτρέψετε να ξεκινήσω, κάνοντας μια γενική επισήμανση, αλλά και μια πολύ μικρή ιστορική αναδρομή, αναφερόμενος στο λιγνίτη και την εκμετάλλευσή του στη χώρα μας, δεδομένου ότι κατά καιρούς έχει γίνει λόγος τόσο για τις θετικές, όσο και για τις αρνητικές επιδράσεις της αξιοποίησής του.

Όσον αφορά τις θετικές του προτάσεις, ο λιγνίτης είναι ένα καύσιμο στρατηγικής σημασίας για τη χώρα, καθώς συμβάλλει στη μείωση της εξάρτησής μας από το πετρέλαιο, γεγονός εξαιρετικά σημαντικό στην εποχή μας, ενώ το κόστος εξόρυξής του είναι συγκριτικά χαμηλό και διακρίνεται για τη σταθερή και άμεσα ελέγξιμη τιμή του, σε αντίθεση με το πετρέλαιο.

Είναι εξάλλου γνωστό εδώ και δεκαετίες, πως η εκμετάλλευση του λιγνίτη εντός ελληνικών συνόρων έχει καταλάβει περίοπτη θέση στη βιομηχανική μας παραγωγή, αποτελώντας το εθνικό μας καύσιμο.

Εκτός, όμως, από τα πολλά θετικά οφείλω, ν’ αναφέρω πως υπάρχουν και αρνητικά, που αφορούν οι ως επί το πλείστον σε περιβαλλοντικά θέματα. Σ’ αυτό, λοιπόν, το σημείο διέξοδο στην περιβαλλοντική επιβάρυνση έρχεται να προσφέρει η υψηλή τεχνολογία. Σήμερα, λοιπόν, συζητάμε για ένα έργο που έχει ως στόχο την εκμετάλλευση και την αξιοποίηση του λιγνίτη με τη χρήση νέων τεχνολογιών, μηχανημάτων και καινοτομιών προσανατολισμένων, να μειώσουν τις αρνητικές επιδράσεις, τουλάχιστον, σε σχέση με την τεχνογνωσία του παρελθόντος.

Ειδικότερα, η λειτουργία της νέας μονάδας V ατμοηλεκτρικού σταθμού ΑΗΣ Πτολεμαΐδας έγκειται στην κατασκευή της αυλής λιγνίτη, η οποία θα λειτουργεί ως προσωρινός αποθηκευτικός χώρος που θα συγκεντρώνεται ορθή στο εξορυγμένο ορυκτό καύσιμο. Με τη σειρά του ο χώρος αυτός θα τροφοδοτεί τη μονάδα με τη βοήθεια ενός συστήματος δύο αποθετών απολυπτών επί σιδηροτροχιών με τους συνεργαζόμενους αναδιπλωτές και ταινιόδρομους.

Κατανοώ, πως τόσο οι ταινιόδρομοι, όσο και οι αποθέτες παίζουν ουσιαστικό ρόλο στην καλύτερη αξιοποίηση του λιγνίτη. Καθόσον γνωρίζω ο λιγνίτης και κάποια επιπλέον υλικά μεταφέρονται από το σημείο εξόρυξης στο σταθμό παραγωγής ηλεκτρικής ενέργειας με τη βοήθεια ταινιοδρόμων, ενώ η απόθεση των υλικών αυτών γίνεται με μεγάλα ηλεκτροκίνητα μηχανήματα συνεχούς λειτουργίας που ονομάζονται αποθέτες.

Η υλοποίηση του έργου της αυλής λιγνίτη προβλέπεται, να γίνει με τη διακήρυξη τριών έργων. Η διακήρυξη που αφορά στο πρώτο έργο προϋπολογίζεται περί τα 20 εκατομμύρια ευρώ και αφορά στη μελέτη, προμήθεια, κατασκευή και εγκατάσταση, αλλά και θέτει σε λειτουργία του απαιτούμενου εξοπλισμού.

Από το διαγωνισμό που ενεργήθηκε με ανοικτή διαδικασία και συμμετείχαν εταιρείες παγκοσμίου φήμης με εξειδικευμένη εμπειρία και τεχνογνωσία υψηλής τεχνολογίας, αναδείχθηκε ως μειοδότρια η εταιρία ΤΕΡΝΑ με το συνολικό τίμημα να ανέρχεται στα 21.700.000 €.

Σήμερα, λοιπόν, μπορούμε, να μιλήσουμε για μια νέα μονάδα που σχεδιάστηκε και υλοποιείται, προκειμένου, ν’ αντικαταστήσει τις παλιές ρυπογόνες μονάδες, για τις οποίες ανά καιρούς γίνεται λόγος, προκειμένου ν’ αξιοποιήσει τα εναπομείναντα αποθέματα του εγχώριου λιγνίτη με τον καλύτερο δυνατό τρόπο σε επίπεδο απόδοσης και εξοικονόμησης. Σ' αυτό το πλαίσιο εντάσσεται και η νέα λιγνιτική μονάδα Πτολεμαΐδα V της Δ.Ε.Η. που κατασκευάζεται ήδη στη Δυτική Μακεδονία και αναμένεται να ολοκληρωθεί το 2020 με σκοπό, να συνεχίσει, να εκμεταλλεύεται το λιγνίτη της περιοχής, χρησιμοποιώντας όμως πιο νέες τεχνολογίες και μηχανήματα, προκειμένου να μειωθεί η αρνητική επίδραση που είχε μέχρι πρότινος στο περιβάλλον διατηρώντας, όμως, παράλληλα και ένα καλό επίπεδο παραγωγής.

Το έργο αυτό θα βοηθήσει την ανάπτυξη και την ορθή λειτουργία της καινούργιας μονάδας και θα συμβάλει οριστικά στην έναρξη μιας νέας εποχής για την εκμετάλλευση του λιγνίτη με λιγότερο επιβλαβείς επιπτώσεις για το περιβάλλον, αλλά και με καλύτερη αξιοποίηση των υπαρχόντων υλών. Στόχος είναι η χρήση νέων τεχνολογιών σε μια μονάδα που θα προσφέρει τις κατάλληλες υποδομές και θα συνεχίσει να ενισχύει την τοπική κοινωνία, αλλά και την εθνική οικονομία γενικότερα.

Από τη πλευρά μου επικροτώ τέτοιου είδους ενέργειες, αφού οι μονάδες αυτές προσφέρουν σημαντικά στο ενεργειακό ισοζύγιο της χώρας και, επομένως, θεωρώ σημαντική την ενίσχυση και τον εκσυγχρονισμό τους.

Τελειώνω, υπογραμμίζοντας, πως εμείς στηρίζουμε την υλοποίηση έργων με πολλαπλά ανταποδοτικά οφέλη. Έργων που ενισχύουν την εθνική οικονομία και προστατεύουν, ταυτόχρονα, το περιβάλλον. Ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Τώρα, το λόγο έχει ο Υπουργός, κ. Σταθάκης.

**ΓΕΩΡΓΙΟΣ ΣΤΑΘΑΚΗΣ (Υπουργός Περιβάλλοντος και Ενέργειας**): Κυρία Πρόεδρε, θα σταθώ μόνο δύο σημεία. Δεν θα μπω στα θέματα, τα οποία θα συζητήσουμε, επί μακρόν, για τη Δ.Ε.Η. στις 30 του μήνα.

Για πρώτη φορά, από χθες, έχουμε ένα εθνικό σχέδιο για το 2030, το οποίο ανοίγει μία περίοδο διαλόγου. Θα έρθει και στη Βουλή προς συζήτηση. Ανοίγει, όμως, και ένα πεδίο διαλόγου με όλους τους φορείς της ενέργειας για το ενεργειακό μέλλον της χώρας, με βάση πάντα τις δεσμεύσεις που έχει υπογράψει η χώρα -αναφέρομαι στη Συμφωνία του Παρισιού για την Κλιματική Αλλαγή- και τη συνυπογραφή από τη χώρα μας των στόχων που τέθηκαν από την Ε.Ε. και επικυρώθηκαν χθες από το Ευρωκοινοβούλιο.

Στο σημείο αυτό, θα ήθελα να υπενθυμίσω ποιοι είναι οι στόχοι. Η Επιτροπή είναι σε συμφωνία πλέον και ολοκληρώθηκε η διαδικασία με τη ψήφιση στο Ευρωκοινοβούλιο. Οι στόχοι είναι για 32,5% αύξηση της ενεργειακής απόδοσης μέχρι το 2030. Πρακτικά, αυτό σημαίνει, τι θα συνέβαινε αν δεν κάναμε τίποτα το 2030, από άποψη απόδοσης και τι πρέπει να κάνουμε για να αποκλίνουμε από αυτό, κατά 32% με εξοικονόμηση ενέργειας και αφορά κτίρια, μεταφορές, παραγωγή ενέργειας και ούτω καθεξής.

Ο δεύτερος στόχος που τέθηκε είναι 32% Α.Π.Ε. στη τελική κατανάλωση. Θα πρέπει να το υπογραμμίσω, για ακόμη μία φορά, γιατί υπάρχει μία παραπλανητική αντίληψη ότι είναι το 32%. Το 32% που θα παράγεται από Α.Π.Ε. αφορά το σύνολο κατανάλωσης ενέργειας, όχι το ενεργειακό μείγμα, δηλαδή, πόσο ποσοστό θα έχουμε στο ενεργειακό μείγμα. Θα είναι πάνω από το 50%. Θα είναι 55% και κάτι η συμμετοχή των Α.Π.Ε. στο ενεργειακό μείγμα. Είναι η συμμετοχή των Α.Π.Ε. στο σύνολο της κατανάλωσης ενέργειας της χώρας.

Νομίζω ότι στο πλαίσιο της συζήτησης και του διαλόγου που θα ακολουθήσουν τις επόμενες εβδομάδες θα αποτυπωθούν με μεγάλη ευκρίνεια οι προσεγγίσεις που έχουν κάνει όλοι οι εμπλεκόμενοι φορείς και στο τέλος της ημέρας, θα καταλήξουμε σε ένα οριστικό σχέδιο, το οποίο και θα υποβάλλουμε στην Κομισιόν ως δεσμευτικό σχέδιο για τη χώρα.

Θα απαντήσω σε μία ερώτηση που εμπλέκεται με το Αμύνταιο και το 17%. Το 17%, το 33% σήμερα και το 17% στο μέλλον αφορά τη σύνθεση, όχι το μέγεθος της παραγωγής ενέργειας που θα αυξηθεί. Η λογική, λοιπόν, που έχει γίνει αυτό το 17% είναι ότι, ό,τι αποσύρεται από μονάδες δεν αντικαθίσταται. Αυτή είναι η αρχή και έχει προστεθεί και το Αμύνταιο. Αυτό είναι το 17%. Περιλαμβάνεται, δηλαδή, και το Αμύνταιο στο 17%.

Σε ό,τι αφορά στην αποεπένδυση και το Plan B, εν μέσω της αποεπένδυσης, εμείς ως Κυβέρνηση θεωρούμε ότι όχι μόνο πρέπει να ολοκληρωθεί επιτυχώς, αλλά ότι αποτελεί, απόλυτα, κομβικό σημείο σε όλη την αναμόρφωση του ενεργειακού τομέα. Πρώτον, θα καταργηθούν τα ΝΟΜΕ.

Δεύτερον, ολοκληρώνεται η διαδικασία των διαρθρωτικών μέτρων. Δεν θα υπάρξει τίποτα άλλο. Σώσαμε τα νερά που είναι μία μεγάλη επιτυχία της Κυβέρνησης. Η Δ.Ε.Η. θα διατηρήσει το ισχυρό και πολύ κερδοφόρο κομμάτι της.

Ταυτόχρονα, επιλύεται το θέμα της καταδίκης της χώρας, από το οποίο δεν μπορεί να ξεφύγει κανείς. Εννοώ από την άρση του μονοπωλίου στο λιγνίτη που είχε η Δ.Ε.Η.. Αυτό ισχύει, εκ των πραγμάτων.

Άρα, εμείς συνεχίζουμε να θεωρούμε ότι το κομβικό σημείο είναι η ολοκλήρωση της αποεπένδυσης. Είμαστε εν μέσω αυτής. Οι δύο μήνες που διαδοχικά δόθηκε παράταση είναι κανόνας. Ήταν μία πάρα πολύ δύσκολη αποτύπωση, τεχνικά και οικονομικά, από τους υποψήφιους επενδυτές, δηλαδή. Οι μικρές παραστάσεις του ενός μήνα -και ούτω καθεξής- είναι η συνήθης πρακτική, αφού έχουν επιλυθεί διάφορα θέματα στη διαδικασία. Άρα, είμαστε εντός του χρονοδιαγράμματος με μία εύλογη καθυστέρηση.

Η επόμενη ημέρα για το plan B κ.λπ., εμείς και στη συζήτηση με τους θεσμούς θέλαμε να έχουμε ένα ολοκληρωμένο σχέδιο που περιλαμβάνει και την αποεπένδυση. Δεν θέλαμε να ανοίξουμε σεναριολογία για το τι γίνεται μετά, το πότε, εάν και εφόσον. Αυτό θα ήταν καταστροφικό, νομίζω και για την ίδια την αποεπένδυση, άρα το αποφύγαμε.

Για τις μετεγκαταστάσεις και τις απαλλοτριώσεις δεν θα πω τίποτα. Έγινε μια συζήτηση στη Βουλή σε ερώτηση πριν από λίγες μέρες. Υποθέτω ότι θα δοθεί η ευκαιρία σε ερωτήσεις στη Βουλή, να απαντήσουμε επιπρόσθετα σε αυτά τα ερωτήματα. Νομίζω ότι είναι πάρα πολύ καθαρή η θέση μας γύρω από αυτά τα θέματα και προχθές στη Βουλή αυτό φάνηκε.

Για τη τιμή του ρεύματος, την απελευθέρωση και την ενεργειακή φτώχεια. Εμείς έχουμε μια ισχυρή πολιτική στην ενεργειακή φτώχεια και είναι μέρος των στρατηγικών στόχων που θέτουμε για το κλίμα, τις αλλαγές, έχουμε και την ενεργειακή φτώχεια ως στρατηγικό σημείο για το 2030, αλλά και σήμερα έχουμε μια πολύ ισχυρή πολιτική σε αυτό το θέμα.

Για τις επιπτώσεις μιας πλήρως απελευθερωμένης αγοράς ενέργειας. Εμείς, όπως ξέρετε, δεν αποδεχθήκαμε την πλήρη απελευθέρωση, όπως είχε σχεδιάσει η προηγούμενη κυβέρνηση. Ανατρέψαμε τις ιδιωτικοποιήσεις, διατηρήσαμε τις υποδομές υπό δημόσιο έλεγχο και προχωράμε σε απελευθέρωση της αγοράς ενέργειας σε ένα ρυθμιζόμενο πλαίσιο από το οποίο προσδοκούμε ότι, διατηρώντας τις υποδομές υπό δημόσιο έλεγχο και ταυτόχρονα, δημιουργώντας κανόνες αγοράς σε ένα ρυθμιζόμενο πλαίσιο, το όφελος για το δημόσιο συμφέρον και τον καταναλωτή θα οδηγήσουν σε ένα πολύ καλύτερο αποτέλεσμα, από οποιαδήποτε άλλη λύση.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Σας παρακαλώ κ. Σκρέκα. Δεν θα κάνουμε διάλογο. Με συγχωρείτε. Θα μιλήσει ο κ. Παναγιωτάκης.

**ΚΩΝΣΤΑΝΤΙΝΟΣ ΣΚΡΕΚΑΣ**: Μπορώ να πω κάτι, κυρία Πρόεδρε, πριν μιλήσει ο κ. Παναγιωτάκης για να απαντήσει. Γι' αυτό το λόγο θέλω να κάνω μια μικρή παρέμβαση. Είναι Επιτροπή και νομίζω ότι μπορούμε να κάνουμε ένα διάλογο.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Αυτό που κάνετε είναι εκτός διαδικασίας. Θα τα πούμε στις 30 Νοεμβρίου. Σημειώνω, μόνο για ένα λεπτό.

**ΚΩΝΣΤΑΝΤΙΝΟΣ ΣΚΡΕΚΑΣ**: Ο κ. Υπουργός είπε ότι το Αμύνταιο θα είναι μέσα στο 17%. Από τον πινακάκι που έχει το Εθνικό Σχέδιο Ενέργειας βλέπω ότι από τις 14.800 γιγαβατώρες από λιγνιτικά, η παραγωγή το 2030 θα μειωθεί 9.300, δηλαδή, 40%. Εάν συνυπολογίσουμε ότι θα μπει η «Πτολεμαΐδα V» και αν συνυπολογίσουμε ότι η Καρδιά, η οποία φαίνεται ότι κλείνει, παράγει, περίπου, το 10-15% σήμερα, το υπόλοιπο 25% που δεν θα είναι 25%, θα είναι 35% γιατί θα μπει και η «Πτολεμαΐδα V», από ποια εργοστάσια δεν θα παράγεται, δηλαδή, ποια εργοστάσια σχεδιάζετε να κλείσετε.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής)**: Καταρχάς, το ερώτημά σας είναι γενικότερο, στο πλαίσιο της διαβούλευσης. Το λόγο έχει ο κ. Παναγιωτάκης.

**ΕΜΜΑΝΟΥΗΛ ΠΑΝΑΓΙΩΤΑΚΗΣ (Πρόεδρος και Διευθύνων Σύμβουλος της ΔΕΗ ΑΕ)**: Ευχαριστώ, κυρία Πρόεδρε. Πρώτον, πιστεύω ότι διερμηνεύω τα αποτελέσματα της συζήτησης ότι δεν υπάρχει πρόβλημα με το θέμα της ημερήσιας διάταξης, δηλαδή, με το διαγωνισμό. Δεν ακούσαμε καμία παρατήρηση. Για το θέμα των ταινιοδρόμων, θα απαντήσουν οι υπηρεσιακοί παράγοντες. Αμύνταιο. Εμείς έχουμε αναδείξει και το ξέρετε πολύ καλά τις επιπτώσεις για την μην λειτουργία του Αμυνταίου, όπως και της Καρδιάς μέχρι το 2021. Δεν είναι μόνο πρόβλημα της Δ.Ε.Η. ή της περιοχής, αλλά θα υπάρξει πρόβλημα ακόμα και στην ασφάλεια εφοδιασμού της χώρας. Γι' αυτό πιστεύω ότι και με τις ενέργειες που γίνονται από πλευράς του Υπουργείου, οι Ευρωπαίοι θα συμφωνήσουν, γιατί δεν νομίζω ότι είναι παράλογοι και να τεθεί σε κίνδυνο η χώρα μας. Επομένως, το Αμύνταιο και η Καρδιά θα λειτουργήσουν μέχρι να λειτουργήσει η «Πτολεμαΐδα V», όπου θα διασφαλίσει αυτή τη συνέχιση της τηλεθέρμανσης της Πτολεμαΐδας.

Για το μέλλον του Αμυνταίου, εμείς θα μελετήσουμε το πρόγραμμα και θα ήθελα καταρχάς, να εκφράσω ικανοποίηση, διότι και ο κ. Υπουργός αναφέρθηκε και είπε ότι χωράει το Αμύνταιο, αλλά βλέπω και η αντιπολίτευση θέλει να λειτουργήσει το Αμύνταιο. Εμείς από την αρχή είχαμε πει ότι είναι χρήσιμο το Αμύνταιο, διότι πρέπει να εξαντληθεί και το κοίτασμα και υπάρχει και το κοίτασμα της Λακκιάς. Έχουμε 4 προτάσεις, δεν λέω προσφορές, από μεγάλους επιχειρηματικούς ομίλους, τον Όμιλο Μυτιλιναίου, τον Όμιλο Κοπελούζου, την ΤΕΡΝΑ και την ΙΝΤΡΑΚΑΡΤ. Σε εκείνο που προσανατολιζόμαστε και έχουμε καταλήξει είναι ότι θα κάνουμε ένα διαγωνισμό, τα αποτελέσματά του θα τα κρίνει ένας ανεξάρτητος οίκος, διότι καταλαβαίνετε ότι είναι ένα πολύπλοκο ζήτημα, δεν είναι μια απλή προμήθεια και θα επιλεγεί η πιο συμφέρουσα λύση για την περιβαλλοντική αναβάθμιση του Αμυνταίου, αλλά και την ενεργειακή του αναβάθμιση, όπως είπε ο κ. Αντωνιάδης και το είπε σωστά.

Όσον αφορά στο θέμα της αποεπένδυσης, που είπε ο κ. Υπουργός, εμείς έχουμε κάνει ό,τι χρειάζεται από πλευράς ΔΕΗ, είμαστε απολύτως μέσα στο χρονοδιάγραμμα, είναι μια εξαιρετικά δύσκολη διαδικασία και στις συνθήκες που υπάρχουν. Είχαμε προτείνει και εμείς την παράταση του διαγωνισμού, όπως είχα την ευκαιρία να πω στον κ. Σέρκοβιτς, τον Υπεύθυνο Ενέργειας, Αντιπρόεδρο της Κομισιόν, κατά την επίσκεψή του, η αποεπένδυση αυτή μετά την απόφαση του Ευρωπαϊκού Δικαστηρίου είναι στρατηγικό μέτρο για τη ΔΕΗ. Επομένως, δύο μήνες πριν ή δύο μήνες μετά δεν παίζουν κανένα ρόλο, προκειμένου να έχει ξεκαθαριστεί το τοπίο και από πλευράς ενεργειακού προγραμματισμού, όπως ξεκαθαρίζει αυτές τις μέρες και δεύτερον, να δούμε τι θα γίνει και με τα πιστοποιητικά διαθεσιμότητας ισχύος. Αυτά είναι πολύ βασικά στοιχεία που επηρεάζουν το αποτέλεσμα και τις προσφορές των επενδυτών.

Από την πλευρά μας έχουμε λάβει υπόψη τα αιτήματά τους, θέτουν και άλλα αιτήματα, τα εξετάζουμε και ό,τι μπορούμε να αποδεχθούμε, ώστε να γίνει μια σωστή διαδικασία και να τους διευκολύνει να συμμετάσχουν, θα το αποδεχτούμε. Πιστεύω, ότι τελικά θα έχουμε αποτέλεσμα και για αυτό εργαζόμαστε. Αν δεν υπάρξει αποτέλεσμα, όπως ελέχθει, η υποχρέωσή μας, από τη δική μας πλευρά, έναντι της Κομισιόν έχει τελειώσει, δεν μπορεί να μας πει ότι θα κάνετε κάτι άλλο και μιλώ για τη Γενική Διεύθυνση Ανταγωνισμού, που μας επέβαλε την μείωση της λιγνιτικής παραγωγής. Από εκεί και πέρα, άλλα γενικότερα που μπορούν να πουν οι θεσμοί, δεν ξέρω τι μπορεί να γίνει. Νομίζω όμως ότι τα πράγματα θα πάνε κατ’ ευχήν.

Όσον αφορά στα αποτελέσματα, πράγματι τα αποτελέσματα θα επιβαρυνθούν το τρίτο τρίμηνο από τη μεγάλη αύξηση της οριακής τιμής του συστήματος και από την αύξηση της τιμής των δικαιωμάτων του διοξειδίου του άνθρακα. Δεν μπορώ να δώσω περισσότερες λεπτομέρειες, όπως καταλαβαίνετε, είμαστε εισηγμένη εταιρεία και πρέπει να γίνουν επίσημες ανακοινώσεις, όμως εκείνο που μπορώ να πω, είναι ότι δεν θα μηδενιστεί το EBITDA και ότι εργαζόμαστε με την Κυβέρνηση, το Υπουργείο, ώστε τελικά να υπάρξει βελτίωση των αποτελεσμάτων και προοπτική βελτίωσης των αποτελεσμάτων χωρίς να επιβαρυνθεί κατά το δυνατό η κατανάλωση.

Θα ήθελα να υπενθυμίσω, ότι από τότε, τουλάχιστον, που αναλάβαμε εμείς ως Διοίκηση δεν έχει γίνει η παραμικρή αύξηση στα τιμολόγια του ρεύματος. Έχουμε δώσει και την έκπτωση του 15%, έχουμε απορρόφηση όλες τις συνέπειες από τα δικαιώματα του διοξειδίου του άνθρακα, από την άνοδο της οριακής τιμής, από το άνοιγμα της αγοράς ως τυπικό μονοπώλιο σε ένα μεγάλο μέρος, αυτό είθισται να γίνεται ανεξάρτητα, αν εμείς ως επιχείρηση αντιδρούμε ή λέμε ότι δεν πρέπει να γίνει ή οτιδήποτε άλλο.

Έχουμε εφαρμόσει μια κοινωνική πολιτική και είχα την ευκαιρία σε μια συνέντευξή μου να πω, ότι όλοι όσοι συνδιαλέγονται με την Δ.Ε.Η. θα πρέπει να είναι ευχαριστημένοι, εκτός ίσως από τους μετόχους μας, στους οποίους δεν έχουμε δώσει μέρισμα, γιατί δεν προσανατολιζόμαστε να έχουμε κέρδη πολλά, αυτό όμως δεν μπορεί να συνεχισθεί επ’ άπειρον. Η επιχείρηση ως εταιρία θα πρέπει να έχει και τα ανάλογα κέρδη χωρίς να σημαίνει ότι είναι κερδοσκοπικός οργανισμός. Είναι εταιρεία και προς σ' αυτή την κατεύθυνση, όπως είπα, προσανατολιζόμαστε.

Θέλω, επίσης να πω ότι με τις παρατηρήσεις που έκανε ο κ. Βαρδαλής, με τη μια συμφωνώ. Αυτή, που είπατε ότι η μείωση γενικά των λειτουργικών εξόδων συμπεριλαμβανομένων και του μισθολογικού κόστους ότι διοχετεύτηκε σε ένα μεγάλο μέρος στους ιδιώτες παραγωγούς ηλεκτρικής ενέργειας είναι σωστό. Αυτό έγινε τα προηγούμενα χρόνια και έγινε για να διατηρηθεί ο ανταγωνισμός στην αγορά ηλεκτρικής ενέργειας. Εάν δεν είχε γίνει αυτό, ενδεχομένως, κάποιοι από αυτούς θα είχαν χρεοκοπήσει και η Δ.Ε.Η. θα είχε γίνει -ξαναγίνει μονοπώλιο 100% στην παραγωγή. Αυτό είναι πολιτικό ζήτημα, δεν το σχολιάζω, όμως ως αντικειμενικό γεγονός τα πράγματα είναι έτσι.

Εκείνο που θα έλεγα είναι ότι έχω μια διαφορετική προσέγγιση στο θέμα της κοινωνικής ευαισθησίας. Πιστεύω ότι έχουμε εφαρμόσει μία ολοκληρωμένη κοινωνική πολιτική, πολιτική προστασίας των πελατών μας και πολλές φορές και εκείνοι, οι οποίοι δεν έχουν ή ισχυρίζονται ότι δεν έχουν, έχουν να πληρώσουν από το 2012, από το 2013 και δεν έχουν έρθει να βάλουν ούτε 50€, ούτε 10€ και να πουν «ότι εδώ είμαστε, δεν μπορούμε να εξοφλήσουμε, άλλα σεβόμαστε αυτή την επιχείρηση και καταβάλλουμε κάθε προσπάθεια».

Όλοι ζούμε μέσα στον κόσμο και ξέρουμε, πως πολλοί φτωχοί άνθρωποι από το υστέρημά τους είναι σωστοί στους λογαριασμούς τους, άλλοι, όμως, θεωρούν ότι κάποιος άλλος θα τα πληρώσει για εκείνους, αλλά εν πάση περιπτώσει, έχω πει και σε κάθε έναν που με επισκέπτεται είτε πρόσωπο, είτε φορέας, ο οποίος έρχεται στα γραφεία μας, ότι εάν υπάρχει κάτι συγκεκριμένο, είμαστε στη διάθεσή του να το εξετάζουμε κάθε φορά, κάθε συγκεκριμένη παροχή, ώστε να δίνουμε τη βέλτιστη δυνατή λύση. Σας ευχαριστώ.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε. Το λόγο έχει η κυρία Κουρίδου.

**ΟΛΓΑ ΚΟΥΡΙΔΟΥ (Γενική Διευθύντρια Ορυχείων):** Ευχαριστώ, κυρία Πρόεδρε.

Θα ήθελα να πω ότι οι ταινιόδρομοι που περιλαμβάνονται στο παρόν έργο είναι ταινιόδρομοι ανοικτοί, είναι οι ταινιόδρομοι της Αυλής λιγνίτη της Πτολεμαΐδας V και έτσι προβλέπεται στην περιβαλλοντική αδειοδότηση. Δεν είναι κάτι το οποίο είναι διαφορετικό από αυτό που προβλέπουν οι περιβαλλοντικοί μας όροι. Σε κάθε περίπτωση, είμαστε υποχρεωμένοι να εφαρμόσουμε της περιβαλλοντικούς μας όρους, άρα όλα τα έργα που προκηρύσσουμε φροντίζουμε να είναι σύννομα με τους υφιστάμενους περιβαλλοντικούς όρους. Επίσης, θα ήθελα να συμπληρώσω σε αυτό που είπε ο κ. Μετικάνης ότι δεν έχουμε πουθενά σωληνωτούς ταινιοδρόμους στη μεταφορά λιγνίτη.

**ΧΑΡΑ ΚΑΦΑΝΤΑΡΗ (Πρόεδρος της Επιτροπής):** Ευχαριστούμε πολύ. Λύεται η συνεδρίαση.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ.. Αποστόλου Ευάγγελος, Βράντζα Παναγιώτα, Γκαρά Αναστασία, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Κουρουμπλής Παναγιώτης, Ουρσουζίδης Γεώργιος, Παπαδόπουλος Νικόλαος, Πρατσόλης Αναστάσιος, Σηφάκης Ιωάννης, Σιμορέλης Χρήστος, Σπαρτινός Κωνσταντίνος, Συρμαλένιος Νικόλαος, Τζάκρη Θεοδώρα, Τσιρώνης Ιωάννης, Αντωνιάδης Ιωάννης, Σκρέκας Κωνσταντίνος, Αρβανιτίδης Γεώργιος, Παναγιώταρος Ηλίας, Βαρδαλής Αθανάσιος, Τάσσος Σταύρος, Κατσίκης Κωνσταντίνος και Γεωργιάδης Μάριος.

Τέλος και περί ώρα 12.15΄ λύθηκε η συνεδρίαση.

**Η ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

 **ΧΑΡΑ ΚΑΦΑΝΤΑΡΗ ΜΑΡΙΟΣ ΚΑΤΣΗΣ**